એ સૂર્ય અને તેની ગતિનું, ચાર દિશાઓ અને પરિક્રમાનું પ્રતીક તો છે જ, સાથે સાથે માંગલિકતાનું પ્રતીક પણ છે. સ્વસ્તિક દેશ, જાતિ, ધર્મ અને સંપ્રદાયોની સીમાઓથી પર રહ્યું છે. આથી બ્રાહ્મણ, જૈન, બૌદ્ધ, મુસ્લિમ, ખ્રિસ્તી જ નહીં, પણ દુનિયાના માનવ સમુદાયે સ્વસ્તિકની માંગલિક રચનાની, એની પૂજા – પ્રતિષ્ઠા કરી છે. જીવનમાં આપણે જે જે વસ્તુઓનો ઉપયોગ – ઉપભોગ કરીએ છીએ તેની સજાવટમાં અન્ય પ્રતીકોમાં સ્વસ્તિકનું સ્થાન સર્વોપરિ રહ્યું છે. સ્વસ્તિકનું ગૂઢ રહસ્ય, બ્રહ્માંડ-પૃથ્વી-ઉર્જા શક્તિનું પ્રતીક છે. સ્વસ્તિકની ચાર રેખાઓ ઈન્દ્ર, બ્રહ્મા, સૂર્ય અને વિષ્ણુ સાથે જોડાયેલી છે. તેની અંદરના ચાર બિંદુ સૂર્ય, ચંદ્ર, પૃથ્વી અને બ્રહ્માંડના પ્રતીક છે.